29. schôdza NR SR - 6.deň - A. dopoludnia
Dátum: 2014-02-05
Poslanec: Mikloško, Jozef (KDH)
Druh vystúpenia: Vystúpenie v rozprave

85. Vážená pani podpredsedníčka, vážení kolegovia, kolegyne, pár slov. Ten zákon sem náhle padol, tak som sa len rýchlo pripravoval, ale pár slov dedka, vlastne už aj pradedka, ktorý tých vnukov má okolo seba dosť. Je to dobrý zákon, komplexný, by som povedal, humánny, prosociálny, dobre spracovaný. Vychádza z reality, ktorá tu vlastne je, pozná ju a snaží sa ju riešiť. A nebol to ľahký zákon, lebo naozaj je tam myslené na všetko, až možno až príliš detailne a tak to asi má byť. Chcem podotknúť, že takéto detské skupiny, samozrejme, tu existujú. Mamička má jedno-dve deti, možno aj tri. Stará sa o nich a tak zoberie jej susedku, druhú, tretiu. Hrá sa s nimi a tak ďalej. No je to, samozrejme, treba to legalizovať. Treba dať tomu nejaké pravidlá a treba aj umožniť týmto, ktorí to tak potichu robia, susedsky, aby to mohli robiť proste profi a podľa zákona. Ja si tiež myslím, že tie fyzické osoby aj bez detí by tam mohli byť, už či tie deti im vyrástli, alebo ich snáď nikdy nemali, alebo prípadne sú aj slobodní a majú radi veľmi deti a môžu sa im venovať. Čiže toto je určité obmedzenie, že len keď matka s dieťaťom. Ale takých je tiež dosť, ale dal by som tam aj paragraf. Snáď v druhom čítaní, dúfam, že to príde. Troška mi nie je jasné, jak je to so vzdelaním, lebo keď vzdelanie, potrebujete byť v materskej škole alebo niekde inde potrebujete dokumenty, pedagogické vzdelanie a tak ďalej, sociálne, čiže či sa tam na to nepozerá? Toto som troška neprečítal, tak ale nedozvedel som sa, ako to tam vlastne je. Ja som bol teraz v sobotu v Seni, to je pri Košiciach, v takom, v materskej škôlke, ktorá patrí teda mestu alebo dedinke, no a som bol mimoriadne prekvapený, jak si z eurofondov dokázali veľmi pekne pripraviť unikátne prístroje, triedy. Lebo treba ich veľmi pochváliť. A teda určite ten sociálny fond alebo možno aj nejaké iné existujú, ktoré by toto mohli podporiť. Tam je problém ten, že keby každá rodinka, ktorá chce toto robiť, mala ten fond žiadať, vieme, že sa z toho fondu vždycky veľa potratí kdekade na čo. Čiže či by nemohol byť nejaký vzorový projekt napísaný, ktorý by potom už všetci kopírovali alebo napísali si tam svoje dáta? Čiže to by veľmi, veľmi tým ľuďom pomohlo. Alebo keby bol jeden odberateľ, ktorý by bol ako pre všetky takéto veci, už by musel byť nejako inštitucionalizovaný, aby prípadne potom dával tým, ktorí sa do tohto vmestia. Čo sa týka tej bezodplatnosti. To sa mi celkom neľúbi teda, lebo tak keď je niekto veľmi altruistický a až príliš sociálny, prosociálny alebo prosociálny, tak, samozrejme, môže to robiť aj zadarmo, pochopiteľne, ale do výšky oprávnených nákladov, to je vlastne tak fifty-fifty. No ja by som povedal, že to je mamička, ktorá sa tomuto venuje. Iste je to ťažká práca, kvalifikovaná práca, tak jej treba dať aj nejakým spôsobom zarobiť, keď sa už tomuto venuje, alebo jej umožniť nejaký odpis daní, alebo nejakú inú výhodu by mala mať za to, že si takúto vážnu aj zodpovednú prácu berie na seba. Tam hneď je kopu pokút, až by niečo urobila. Ale aj opačne, myslím si, že niečo z toho mať. Posledná vec, že 24 detí sa mi zdá trolinka moc, lebo to niekedy býva v bytoch alebo v nejakých menších zariadeniach. Čiže 24 detí takýchto tam pobehovať je už troška náročné pre takúto skupinu, ale ako maximálny stav nakoniec, keď to tam je, není to zlé. Ale neviem si predstaviť škôlku s 24 deťmi v nejakom rodinnom domčeku. No, v lete ešte-ešte. Jeden taký, taká poznámka záverečná je, že vlastne vieme, že je tu demografická kríza, že starí stále stárnu, nie a nie umrieť. Stále je ich viac. A mladí, rodí detí sa menej, stále menej rodia. No viete, že za chvíľku aj 30, v niektorých krajinách aj 40 % starých ľudí. To je problém sám osebe. Ale to, že sa deti nerodia, ani Slovensko v tom není žiadny fenomén, skôr je na spodnej stránke tabuľky, tak to znamená aj pre štát, že treba podporovať rodinu, treba podporovať rodinu s deťmi, treba podporovať rodenie detí a tak ďalej, aby aj táto, aby, aby boli snáď detské skupiny a neboli deti do nich. Ďakujem.